Alexei Navalny: Spore van senumiddel op waterbottel in hotelkamer gevind | Maroela Media
Kollegas van die Russiese opposisieleier Alexei Navalny het Donderdag gesê spore van die dodelike senumiddel Novichok is op 'n bottel water in Navalny se hotelkamer gevind kort ná sy vergiftiging verlede maand.
Navalny se span het Donderdag in 'n video op Instagram gesê hulle het op 20 Augustus – sowat 'n uur nadat hulle gehoor het Navalny het op 'n vlug na Moskou siek geword – ondersoek ingestel in die hotelkamer in Tomsk, Siberië, waar die opposisieleier die vorige aand oornag het.
Die span het saam met 'n prokureur die hotelkamer gefynkam en op verskeie waterbottels en ander items beslag gelê sodat dit getoets kon word.
'n Bewustelose Alexei Navalny is verlede maand op 'n draagbaar van die vliegtuig afgetel nadat dit in Berlyn geland het. (Foto: Michael Kappeler/dpa via AP)
"'n Duitse laboratorium het twee weke later spore van Novichok op 'n bottel in die Tomsk-hotelkamer gevind. Nog drie laboratoriums wat Alexei se monsters geneem het, het intussen bevind dat hy daarmee vergiftig is. Nou verstaan ​​ons: Dit is gedoen voordat hy sy kamer verlaat het om lughawe toe te gaan."
Daar is aanvanklik gedink dat gif in sy tee op die lughawe gemeng is voordat hy die betrokke dag sy vlug na Moskou van Tomsk gehaal het.
Navalny is nou, sowat drie weke later, nie meer aan 'n ventilator gekoppel nie en kan vir kort tye op 'n slag uit sy hospitaalbed in Duitsland opstaan.
Die Kremlin word steeds van sy vergiftiging verdink aangesien dit dieselfde tipe senumiddel uit die Sowjet-era is wat ook in 2018 gebruik is in 'n aanval op 'n voormalige Russiese spioen.
Rusland ontken die bewerings ten sterkste en vra dat Duitse dokters Navalny se toetse en ander mediese gegewens of aantekeninge beskikbaar stel aan die Russiese dokters wat aanvanklik geen spoor van gif in sy stelsel gevind het toe hy in 'n hospitaal in Omsk behandel is nie.
Die wêreld in foto's – 17 September 2020
Kan ons nie die arme man hierheen nooi nie… of geld skenk nie? Dit moes'n erge lyding gewees het en hy het so 'n oop gesig. Aaitoggie, Dalk kan hy hier in die Kaap kom bly. Ons sal vir hom sorre.